open-index/open-wikipedia-markdown huggingface dataset:
Ανδρέας Καράβολας

Ο **Ανδρέας Καράβολας** (1937) είναι ο μακροβιότερος δήμαρχος Πατρέων.

Γεννήθηκε στην Πάτρα το 1937 από γονείς Μικρασιάτες πρόσφυγες και σπούδασε πολιτικός μηχανικός στην Πάδοβα της Ιταλίας. Υπήρξε ιδρυτικό στέλεχος του ΠΑΣΟΚ το 1974, και εκλέχθηκε για πρώτη φορά δημοτικός σύμβουλος το 1975, στις πρώτες ελεύθερες δημοτικές εκλογές της Μεταπολίτευσης, ενώ χρημάτισε επί σειρά ετών πρόεδρος του Δημοτικού Συμβουλίου. 

Διατέλεσε δήμαρχος Πατρέων για συνολικά 16 χρόνια, τις περιόδους 1986—1998 και 2002—2006, κερδίζοντας 4 εκλογικές αναμετρήσεις. Στα σημαντικότερα έργα της θητείας του συγκαταλέγονται η αντιμετώπιση του προβλήματος ύδρευσης και αποχέτευσης της πόλης, η ίδρυση της ΔΕΥΑΠ, η δημιουργία χώρου υγειονομικής ταφής απορριμμάτων και η έναρξη κατασκευής της μονάδας επεξεργασίας αστικών λυμάτων. 

Διετέλεσε πρόεδρος του φορέα που είχε υπ' ευθύνη του τις εκδηλώσεις της Πολιτιστικής Πρωτεύουσας της Ευρώπης του 2006 που έγιναν στην Πάτρα ενώ υπήρξε και ο μοναδικός εκπρόσωπος ελληνικής πόλης ως παρατηρητής στις εκλογές του 1994 στη Νότιο Αφρική.

## Παραπομπές


## Βιβλιογραφία
* Θεόδωρος Ηλ. Λουλούδης, *ΠΑΣΟΚ Αχαΐας. Μια διαδρομή 40 χρόνων, 1974-2014*, Αχαϊκή Βιβλιοθήκη, Εκδόσεις Πελοπόννησος, Πάτρα 2014 ISBN 978-618-81328-4-9
* Ανδρέας Τσιλίρας (επιμέλεια), *Δημοτικές εκλογές στην Πάτρα*, Αχαϊκή Βιβλιοθήκη, Εκδόσεις Πελοπόννησος, Πάτρα 2014 ISBN 978-960-88372-9-4
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Μικρασιατικός Ελληνισμός
Κωνσταντίνος Μπλέρης

Ο **Κωνσταντίνος Μπλέρης** (1915-1987) ήταν δικαστικός και δήμαρχος Πατρέων.

Ο Κωνσταντίνος Μπλέρης ήταν εφέτης και διετέλεσε προσωρινός δήμαρχος από τον Αύγουστο του 1974 μέχρι τις 30 Μαρτίου 1975, μέχρι να γίνουν οι δημοτικές εκλογές, οι πρώτες μετά από την πτώση της Χούντας.

Ο Κωσταντίνος Μπλέρης σπούδασε νομικά στο Πανεπιστήμιο Αθηνών και εργάστηκε αρχικά σαν δικηγόρος. Κατόπιν διετέλεσε νομάρχης στην Ζάκυνθο, Ξάνθη, στη Λευκάδα και στον Πύργο Ηλείας. Το 1956 μπήκε στο δικαστικό κλάδο και συνταξιοδοτήθηκε με το βαθμό του Προέδρου Εφετών.

## Πηγές
* Νίκος Ε. Πολίτης, *Το καρναβάλι της Πάτρας*, Αχαϊκές εκδόσεις, Πάτρα 1987
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Νομάρχες Ξάνθης
Κατηγορία:Νομάρχες Λευκάδας
Κατηγορία:Νομάρχες Ηλείας
Κατηγορία:Νομάρχες Ζακύνθου
Δημήτριος Ανδρικόπουλος - Μπουκαούρης

Ο **Δημήτριος Ανδρικόπουλος Μπουκαούρης** (Πάτρα 1867 - Αθήνα 23 Φεβρουαρίου 1948) ήταν δήμαρχος Πατρέων.

Γεννήθηκε στην Πάτρα και καταγόταν από γνωστή οικογένεια πολιτικών. Το επώνυμο Μπουκαούρης ήταν το όνομα της μητέρας του αλλά το υιοθέτησε γιατί ήταν ιστορική οικογένεια με μεγάλη προσφορά στην επανάσταση & στον πολιτικό βίο. Είχε σπουδάσει νομικά αλλά ασχολήθηκε με την πολιτική, παραμερίζοντας την δικηγορία. Στις εκλογές του 1902 εξελέγη βουλευτής Πατρών.

Εξελέγη δήμαρχος το 1914, στις πρώτες εκλογές που έγιναν με ψηφοδέλτιο, αλλά λόγω συγκυριών η θητεία του παρετάθη μέχρι το 1925. Πρότεινε τον ηλεκτροφωτισμό της πόλης να τον αναλάβει δημοτική επιχείρηση αλλά ο Α' Παγκόσμιος Πόλεμος ανέστειλε τη λειτουργία των εργοστασίων και έκλεισαν τα δημοτικά εργοστάσια ηλεκτροφωτισμού και αεριόφωτος. Στην συνέχεια ηλεκτρισμό έδιναν ιδιώτες βιομήχανοι από τη δική τους ηλεκτροκινητήρα δύναμη που είχαν στα εργοστάσια τους. Πρότεινε την εκμετάλλευση του ποταμού Γλαύκου το 1922, κάτι που τελικά άρχισε το 1925 μετά από πολλά εμπόδια εξαιτίας της αλλαγής πολλών κυβερνήσεων. Η πρόταση αρχικά έγινε δεκτή από τον Βενιζέλο, αργότερα από τον Γούναρη και τέλος από τον Ανδρέα Μιχαλακόπουλο που σύναψε νέα δάνεια και τη σύμβαση που προέβλεπε την κατασκευή δικτύου παραγωγής και διανομής ηλεκτρικού ρεύματος. Στη δημοπρασία συμμετείχαν μια Ελληνική και δώδεκα ξένες εταιρείες. Υπήρξε πρόεδρος της Διοικητικής Επιτροπής των Σχολείων Πατρών τής Φιλεκπαιδευτικής Εταιρείας για 18 έτη. Τον μισθό του τον διέθετε για την ανέγερση του «Ασύλου φρενοβλαβών» .

Απεβίωσε στην Αθήνα το 1948 και τάφηκε στο νεκροταφείο της Αγιαλεξιώτισσας στην Πάτρα.

## Παραπομπές


## Βιβλιογραφία - Πηγές

* Στέφανος Θωμόπουλος, "Οι Δήμαρχοι Πατρέων από το 1863 μέχρι του 1930", *Νεολόγος Πατρών*, φ. 10/09/1930, σελ. 1
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3



Κατηγορία:Δήμαρχοι Πατρών
Αλέξανδρος Β΄ της Μακεδονίας

Ο **Αλέξανδρος Β΄** ήταν Βασιλιάς της Μακεδονίας, γιος του Αμύντα Γ΄. 

Ανήλθε στο θρόνο μετά το θάνατο του πατέρα του το 369 π.Χ.. Κατά το χρόνο που βρισκόταν στη Θεσσαλία προς βοήθεια των Θεσσαλών κατά του Αλέξανδρου του Φεραίου, ο Πτολεμαίος ο Αλωρίτης, υποστηριζόμενος από την επίβουλη μητέρα του Ευρυδίκη, επαναστάτησε εναντίον του διεκδικώντας το θρόνο. Τότε ερχόμενος ο Πελοπίδας στη Μακεδονία συμβίβασε τους δύο ανταγωνιστές και συμφώνησαν ο μεν Αλέξανδρος να λάβει το θρόνο της Πέλλας, ο δε Πτολεμαίος να γίνει Ηγεμόνας της Μακεδονίας της Βοττιαίας.

Ο συμβιβασμός όμως αυτός είχε μικρή διάρκεια και σε λίγο χρόνο ο Πτολεμαίος, δολοφονώντας τον Αλέξανδρο με τη βοήθεια της μητέρας του Ευριδίκης, κατέλαβε το θρόνο της Μακεδονίας.

Κατηγορία:Δυναστεία των Αργεαδών
Κατηγορία:Μακεδόνες μονάρχες
Αλέξανδρος Δ΄ της Μακεδονίας

Ο **Αλέξανδρος Δ΄ ο Μακεδών** (Αύγουστος 323 π.Χ. - Αύγουστος 309 π.Χ.) από τη Δυναστεία των Αργεαδών ήταν γιος του Μεγάλου Αλεξάνδρου και της πριγκίπισσας Ρωξάνης της Βακτριανής.

## Η ζωή του
Ο Αλέξανδρος Δ΄ ήταν γιος του Αλεξάνδρου Γ΄ του *Μεγάλου* από τη Μακεδονία και της Περσίδας Ρωξάνης από τη Σογδιανή, κόρης του Οξυάρτη σατράπη των Παροπαμισάδων.. Γεννήθηκε μετά το θάνατο του πατέρα του το 323 π.Χ. Αμέσως μόλις γεννήθηκε αναγνωρίστηκε βασιλιάς μετά του Φιλίππου του Αρριδαίου, υπό την κηδεμονία πρώτα του Περδίκκα (απεβ. 321 π.Χ.) και αργότερα του Αντίπατρου (απεβ. 319 π.Χ.), αλλά μετά τον θάνατο του τελευταίου υπέστη με τη μητέρα του πολλές περιπέτειες.

Τελικά δηλητηριάστηκε μαζί με τη Ρωξάνη, το 309 π.Χ. σε ηλικία περίπου 14 ετών, πιθανόν ενώ βρισκόταν στην Αμφίπολη. Η δηλητηρίαση έγινε από τον Γλαυκία, αξιωματικό των Εταίρων, με εντολή του Κασσάνδρου.

## Τάφος του πρίγκιπα
Κατά παράδοση, οι Μακεδόνες βασιλιάδες θάβονταν στις Αιγές (σημερινή Βεργίνα Ημαθίας), την πρώτη πρωτεύουσα των Μακεδόνων. Εκεί, πλησίον του τάφου του Φιλίππου Β΄, ο αρχαιολόγος Μανώλης Ανδρόνικος βρήκε το 1979 μεγαλοπρεπή ασύλητο τάφο με πλούσια κτερίσματα-ευρήματα,  τον επονομαζόμενο "τάφο του Πρίγκιπα". Ο τάφος ανήκει σε έφηβο 13-15 ετών και σύμφωνα με τις ενδείξεις πρόκειται για τον Αλέξανδρο Δ΄.

## Παραπομπές


Κατηγορία:Δυναστεία των Αργεαδών                                        
αυτα
Μακεδονική περίοδος

Περίοδος της μακεδονικής κυριαρχίας στον ελληνικό κόσμο των 'πόλεων' ονομάζεται η περίοδος των κλασικών χρόνων, που προετοιμάζει την Ελληνιστική περίοδο, που όμως (μόνο) για τον Ελλαδικό χώρο συνεχίζει να θεωρείται ακόμα και η εποχή των Επιγόνων.

Αρχή αυτής της περιόδου θεωρείται η άνοδος του Φιλίππου Β' στο θρόνο του Μακεδονικού βασιλείου, το 359 π.Χ. και τέλος η άνοιξη του 334 π.Χ., όταν ξεκινά η  εκστρατεία του Αλέξανδρου.

Κατηγορία:Ιστορία της Ελληνικής Αρχαιότητας ανά περίοδο
Μετατόπιση

μικρογραφία|284x284εσ
Στη γεωμετρία και τη μηχανική, η **μετατόπιση** είναι ένα διάνυσμα του οποίου το μήκος είναι η μικρότερη απόσταση από την αρχική στην τελική θέση ενός σημείου P που υφίσταται κίνηση. Ποσοτικοποιεί τόσο την απόσταση όσο και την κατεύθυνση της καθαρής ή συνολικής κίνησης κατά μήκος μιας ευθείας γραμμής από την αρχική θέση στην τελική θέση της τροχιάς του σημείου. Μια μετατόπιση μπορεί να ταυτιστεί με τη μετάθεση που απεικονίζει την αρχική θέση στην τελική θέση. Η μετατόπιση είναι η μετατόπιση της θέσης όταν ένα αντικείμενο σε κίνηση αλλάζει από μια θέση σε μια άλλη. Για κίνηση σε δεδομένο χρονικό διάστημα, η μετατόπιση διαιρούμενη με το μήκος του χρονικού διαστήματος ορίζει τη μέση ταχύτητα (διάνυσμα), το μέγεθος της οποίας είναι η μέση ταχύτητα (βαθμωτό μέγεθος).

## Παράγωγοι

Για ένα διάνυσμα θέσης \mathbf{s} που είναι συνάρτηση του χρόνου t οι παράγωγοι μπορούν να υπολογιστούν ως προς t. Οι δύο πρώτες παράγωγοι συναντώνται συχνά στη φυσική.

;Ταχύτητα
:\mathbf{v} = \frac{d\mathbf{s}}{dt} 
;Επιτάχυνση
:\mathbf{a} = \frac{d\mathbf{v}}{dt} = \frac{d^2\mathbf{s}}{dt^2}
;Ρυθμός μεταβολής της επιτάχυνσης
:\mathbf{j} = \frac{d\mathbf{a}}{dt} = \frac{d^2\mathbf{v}}{dt^2}=\frac{d^3\mathbf{s}}{dt^3}

Αυτά τα κοινά ονόματα αντιστοιχούν στην ορολογία που χρησιμοποιείται στη βασική κινηματική. Κατ' επέκτασιν, οι παράγωγοι ανώτερης τάξης μπορούν να υπολογιστούν με παρόμοιο τρόπο. Η μελέτη αυτών των παραγώγων ανώτερης τάξης μπορεί να βελτιώσει τις προσεγγίσεις της αρχικής συνάρτησης μετατόπισης. Τέτοιοι όροι ανώτερης τάξης απαιτούνται για την ακριβή αναπαράσταση της συνάρτησης μετατόπισης ως άθροισμα άπειρων σειρών, επιτρέποντας διάφορες αναλυτικές τεχνικές στη μηχανική και τη φυσική. Η παράγωγος τέταρτης τάξης ονομάζεται jounce.

### Φυσική έκφραση (ή περιγραφή)
Η μετατόπιση *Δx* όπως και η θέση x, είναι *διανυσματικό* μέγεθος, παρά το ότι έχει μονάδες μήκους, το οποίο είναι μονόμετρο μέγεθος. Εκφράζει την απόσταση της τελικής θέσης (όπου βρίσκεται το σώμα στο παρόν) από τη θεωρούμενη αρχική θέση. Αναφέρεται σε ένα χρονικό διάστημα, ενώ η θέση του σώματος σε μια χρονική στιγμή.

### Μαθηματική έκφραση (ή αναπαράσταση)
Εκφράζεται μαθηματικά (ή αναπαρίσταται) από μία διανυσματική συνάρτηση της θέσης (δηλ. είναι διανυσματικό φυσικό μέγεθος). Η διεύθυνσή της εξαρτάται από το είδος της κίνησης ως προς την τροχιά. Η φoρά της είναι ίδια με τη φορά της κίνησης.

Μετρείται με τη μονάδα μέτρησης (στο σύστημα μονάδων S.I.) που ονομάζεται m (= 1 meter, μέτρο).

Καταμετρείται από το όργανο μέτρησης μετροταινία (ή απλά, μέτρο).

## Βιβλιογραφία
*
*
*
*

## Παραπομπές

Κατηγορία:Κινηματικές ιδιότητες
Κατηγορία:Διανύσματα
Ίδρυμα Ελεύθερου Λογισμικού

300px|right
Το **Ίδρυμα Ελεύθερου Λογισμικού** (**ΙΕΛ**) (*Free Software Foundation*, *FSF*) είναι ένας μη-κερδοσκοπικός οργανισμός που ιδρύθηκε τον Οκτώβριο του 1985 από τον Ρίτσαρντ Στάλλμαν , για να προάγει συνολικά την επέκταση της χρήσης ελεύθερου λογισμικού, παράδειγμα του οποίου αποτελεί το λειτουργικό σύστημα GNU, το οποίο ανέπτυξε κατά την δεκαετία του 1980. 

Από την ίδρυσή του μέχρι τα μέσα της δεκαετίας του '90 τα κονδύλια του ΙΕΛ χρησιμοποιούνταν κυρίως για την πρόσληψη προγραμματιστών για να γράψουν ελεύθερο λογισμικό. Από τα μέσα και τέλη του '90 υπάρχουν πολλές εταιρίες και ιδιώτες που γράφουν ελεύθερο λογισμικό, οπότε οι υπάλληλοι και εθελοντές του ΙΕΛ απασχολούνται κυρίως με νομικά και οργανωτικά θέματα που αφορούν την κοινότητα του ελεύθερου λογισμικού.

Στις 10 Μαρτίου του 2001 ιδρύθηκε επίσης το Ευρωπαϊκό Ίδρυμα Ελεύθερου Λογισμικού, ενώ το 2003 και 2005 ακολούθησε η ίδρυση των αντίστοιχων ιδρυμάτων της Ινδίας και της Λατινικής Αμερικής αντίστοιχα. 

## Έργα

Το Ίδρυμα δημοσιεύει άδειες χρήση για λογισμικό (τη GPL και την Affero GPL) και εγχειρίδια (τη GFDL), και διοικεί τη διαδικασία ενημέρωσης αυτών των αδειών. Διατηρεί στο wiki του προσχέδια μελλοντικών εκδόσεων των αδειών και δέχεται σχόλια για αυτά. 

Μια ειδική ομάδα στο Εργαστήριο Εφαρμογής ΙΕΛ (FSF Compliance Lab) του Ιδρύματος συντονίζει τις δραστηριότητες σχετικά με την εφαρμογή των αδειών. Επίσης απαντάει σε ερωτήσεις από το κοινό για τη χρήση των αδειών. 

Το Ίδρυμα υποστηρίζει μερικά πολιτικά προγράμματα με επίκεντρο την προστασία του ελεύθερου λογισμικού. Καταπολεμά τις πατέντες του λογισμικού και την διαχείριση ψηφιακών δικαιωμάτων (DRM), καθώς προβάλλει ελεύθερες εναλλακτικές λύσεις χωρίς πατέντες, π.χ. τη μορφή κειμένου OpenDocument και την κωδικοποίηση ήχου Ogg. Επιπλέον διατηρεί έναν κατάλογο εφαρμογών με υψηλή προτεραιότητα ανάπτυξης.

## Δες επίσης
* GNU/Linux, για την σχέση του GNU με το λειτουργικό σύστημα LInux
## Εξωτερικοί σύνδεσμοι

* Free Software Foundation - Επίσημη ιστοσελίδα του ιδρύματος
* Ευρωπαϊκό Ίδρυμα Ελεύθερου Λογισμικού
* Ίδρυμα Ελεύθερου Λογισμικού Λατινικής Αμερικής
* Ίδρυμα Ελεύθερου Λογισμικού Ινδίας

  

Κατηγορία:GNU
Κατηγορία:Διανοητική ιδιοκτησία
Κατηγορία:Μη κερδοσκοπικοί οργανισμοί
Θέση

Η **Θέση** στη γεωμετρία ορίζεται ως εξής:
στον ευκλείδειο χώρο Rn, θεωρούμε ένα σημείο Ο, που λαμβάνουμε ως σημείο αναφοράς της υπόθεσής μας καθώς και ένα υλικό σημείο Σ που κινείται στο χώρο Rn. Τότε ως *διάνυσμα θέσης* **r** του υλικού σημείου Σ καλούμε τη διανυσματική συνάρτηση **r**=**r**(t), όπου t μη αρνητική πραγματική μεταβλητή, που αντιστοιχεί στο εφαρμοστό διάνυσμα **ΟΣ** και γράφουμε

  \vec r=\vec {r}(t)=\overrightarrow{O \Sigma}  

Το διάνυσμα θέσης έχει μερικά βασικά χαρακτηριστικά:
*έχει αρχή το σημείο αναφοράς Ο
*έχει πέρας ενσωματωμένο στο υλικό σημείο Σ, κατά την κίνηση του τελευταίου στο χώρο Rn
*όπως προκύπτει από τα παραπάνω έχει σταθερή φορά αλλά μεταβαλλόμενη διεύθυνση
*είναι συνάρτηση του χρόνου, αν και ορισμένες φορές αντί για τη μεταβλητή του χρόνου μπορεί να χρησιμοποιηθεί ως μεταβλητή το διάστημα s που έχει διανύσει κατά την κίνησή του το υλικό σημείο από τυχαίο σημείο Α της τροχιάς του κι έτσι το διάνυσμα θέσης να εκφραστεί ως **r**=**r**(s)
*έχει μέτρο ίσο με:
  r=|\vec r|=|\vec {r}(t)|=|\overrightarrow{O \Sigma}|  

:Το μέτρο του διανύσματος θέσης του υλικού σημείου Σ μας δίνει την απόσταση του Σ από το Ο.

## Εξωτερικοί σύνδεσμοι

Κατηγορία:Αναλυτική γεωμετρία
Κατηγορία:Κινηματικές ιδιότητες
Κατηγορία:Διανύσματα
Σπυρίδωνας Χρυσανθακίδης

Ο **Σπυρίδων Χρυσανθακίδης** ήταν πολιτευτής που χρημάτισε μία τετραετία δήμαρχος Πατρέων.

Γεννήθηκε στην Πάτρα και το 1862 ήταν δημαρχιακός πάρεδρος. Τον ίδιο χρόνο διορίστηκε δήμαρχος Πατρέων, στην θέση του Περικλή Καλαμογδάρτη. Επί δημαρχίας του άρχισε η αρίθμηση των οικιών της Πάτρας και η ονομασία οδών. Παρέμεινε στην δημαρχία για μια ολόκληρη τετραετία και παρέδωσε το 1866 στον Περικλή Καλαμογδάρτη, που είχε εκλεγεί δήμαρχος.

## Παραπομπές


## Βιβλιογραφία - Πηγές

* Στέφανος Θωμόπουλος, "Οι Δήμαρχοι Πατρέων από το 1863 μέχρι του 1930", *Νεολόγος Πατρών*, φ. 10/09/1930, σελ. 1
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Ιωάννης Μπουκαούρης

Ο **Ιωάννης Μπουκαούρης** (?-1852) ήταν δήμαρχος Πατρέων.

## Βιογραφικά στοιχεία
Γεννήθηκε στην Πάτρα και καταγόταν από παλιά οικογένεια της πόλης, της οποίας πολλά μέλη συμμετείχαν στην Φιλική Εταιρεία και πολέμησαν στον απελευθερωτικό αγώνα. Πατέρας του ήταν ο επίσης πρόκριτος, Παναγιώτης Μπουκαούρης. Το 1819 συγκαταλεγόταν στους πατρινούς δημογέροντες και αργότερα τιμήθηκε για την προσφορά του από τον Ιωάννη Καποδίστρια. Αντικατέστησε τον Ιωάννη Ζαΐμη στην δημαρχία, το 1837, και παρέμεινε μέχρι το 1841. Σε βασιλικό διάταγμα του 1840 αναφέρεται ως ένας από τους τέσσερις δημάρχους οι οποίοι δεν δέχονταν μισθό για τις υπηρεσίες τους. Το 1847 ο βασιλιάς Όθων αποφάσισε να τιμήσει εννέα φιλομοναρχικούς μεγαλοκτηματίες και εμπόρους με τον Σταυρό του Σωτήρος. Ανάμεσα τους ήταν και ο Ιωάννης Μπουκαούρης.

Απεβίωσε το 1852.

## Βιβλιογραφία - Πηγές

* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Αγωνιστές του 1821
Κατηγορία:Μέλη της Φιλικής Εταιρείας
Ανδρέας Χ. Λόντος

Ο **Ανδρέας Λόντος** (1811-17 Σεπτεμβρίου 1881) ήταν δήμαρχος Πατρέων και βουλευτής Αχαΐας.

## Βιογραφικά στοιχεία
Γεννήθηκε στην Πάτρα και ήταν γιος του προκρίτου Χριστόδουλου Λόντου, γόνου της ισχυρής οικογένειας των προυχόντων. Σπούδασε νομικά στην Ιταλία και αρχικά εργάστηκε ως γραμματέας του πρωτόκλητου δικαστηρίου Γαστούνης. Ήταν γραμματέας στη δίκη του Θεόδωρου Κολοκοτρώνη στο Ναύπλιο, αλλά αντικαταστάθηκε από την πρώτη μέρα της δίκης γιατί μόλις μπήκε ο *"Γέρος του Μοριά"* στην αίθουσα του δικαστηρίου ξέσπασε σε δάκρυα.

Διετέλεσε δήμαρχος Πατρέων από το 1841 έως το 1843 και αμέσως μετά εκλέχτηκε βουλευτής. Δήμαρχος διορίστηκε στη θέση του Ανδρέα Καλαμογδάρτη, ο οποίος είχε κατηγορηθεί για νοθεία. Επί δημαρχίας του ανακηρύχθηκε Σύνταγμα, που διαβάστηκε στην Πλατεία Γεωργίου Α΄ από τον στρατηγό Καλαμογδάρτη Αντώνη σε συγκέντρωση που πραγματοποιήθηκε για αυτόν τον σκοπό. 

Μετά την Επανάσταση της 3ης Σεπτεμβρίου εκλέχτηκε πληρεξούσιος και μέλος του Α΄ Συνταγματικού Συνεδρίου υπό τον Αλέξανδρο Μαυροκορδάτο. Το 1844 διορίστηκε υπουργός Δικαιοσύνης ενώ το 1854 έσπευσε να πολεμήσει στην Επανάσταση της Ηπείρου. Το 1860 χρηματίζει πρόεδρος της Βουλής, ενώ τρία χρόνια αργότερα, το 1863, διατελεί πληρεξούσιος των Πατρών στην Εθνοσυνέλευση. Το 1864 διορίζεται υπουργός Εκκλησιαστικών και Εκπαίδευσης στην Κυβέρνηση Κωνσταντίνου Κανάρη του Ιουλίου και έπειτα υπουργός Δικαιοσύνης το 1865. Το 1876 αποτυγχάνει να εκλεγεί βουλευτής και διορίζεται νομάρχης Ζακύνθου και στη συνέχεια γενικός πρόξενος της Ελλάδας στα Ιωάννινα. 

Πέθανε στα Ιωάννινα στις 8 Σεπτεμβρίου του 1881. Τάφηκε στο Α΄ νεκροταφείο Πατρών και τον επικήδειο εκφώνησε ο Παυσανίας Χοϊδάς. Ήταν νυμφευμένος με την Χαρίκλεια Χαραλάμπη και είχε οκτώ παιδιά· μεταξύ αυτών τη Βικτωρία, σύζυγο του Στέφανου Στρέϊτ και την Ασπασία, μητέρα του μετέπειτα πρωθυπουργού Δημητρίου Μαξίμου.

## Παραπομπές


## Πηγές
* Κέντρο Νεοελληνικών Ερευνών Αρχείο Α.Χ. Λόντου
## Βιβλιογραφία
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Ανδρεας
Κατηγορία:Βουλευτές Πατρών
Λ
Κατηγορία:Έλληνες υπουργοί Εκκλησιαστικών
Κατηγορία:Έλληνες διπλωμάτες
Κατηγορία:Έλληνες νομικοί
Κωνσταντίνος Σκουρλέτης

Ο **Κωνσταντίνος Σκουρλέτης** (?-1888) ήταν κτηματίας και δήμαρχος Πατρέων.

## Βιογραφία
Το 1844 διορίστηκε δήμαρχος Πατρέων, θέση στην οποία παρέμεινε μέχρι το 1851. Το 1847 και λόγω των καταστάσεων που επικρατούσαν εκείνη την εποχή, αντικατέστησε τον νόμιμα εκλεγμένο δήμαρχο Αντώνιο Αντωνόπουλο που ήταν αντιβασιλικός, ενώ ο ίδιος ήταν φιλοβασιλικός. Αξίζει να σημειωθεί ότι διαχειρίστηκε την εμπορική κρίση με επιτυχία.

Απεβίωσε στην Πάτρα το 1888.

## Παραπομπές


## Βιβλιογραφία - Πηγές

* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Ιωάννης Αντωνόπουλος (πολιτικός)

Ο **Ιωάννης Αντωνόπουλος** (Πάτρα 1810-  Πάτρα 1882) ήταν δήμαρχος Πατρέων & βουλευτής Αχαΐας.

## Βιογραφικά στοιχεία
Γεννήθηκε στην Πάτρα και ήταν γιος του προκρίτου Δημήτριου Αντωνόπουλου και εγγονός του επίσης Ιωάννη. Σπούδασε νομικά στην Κέρκυρα και εργάστηκε στον δικαστικό κλάδο, όπου έφτασε μέχρι το αξίωμα του εισαγγελέα του Αρείου Πάγου.

Το 1851 εκλέχτηκε δήμαρχος Πατρέων, θέση στην οποία παρέμεινε μέχρι το 1855. Εκτός από δήμαρχος είχε διατελέσει υπουργός Δικαιοσύνης (1849) και Οικονομικών. Είχε εκλεγεί έξι φορές βουλευτής Πατρών και είχε χρηματίσει πρόεδρος της Βουλής των Ελλήνων. Επίσης είχε εκλεγεί πολλές φορές δημοτικό σύμβουλος και είχε διατελέσει πρόεδρος του Δημοτικού Συμβουλίου. Ως υπουργός δικαιοσύνης ίδρυσε ειρηνοδικείο και εφετείο στην Πάτρα ενώ ως δήμαρχος εισήγαγε το σύστημα των λιθόστρωτων δρόμων και υπονόμων στην πόλη. Επίσης κατασκεύασε πολλές κρήνες και τοποθέτησε φανούς στην οδό Ερμού.

Απεβίωσε στις 2 Αυγούστου του 1882.

## Παραπομπές


## Βιβλιογραφία - Πηγές
* Ιστοσελίδα Δήμου Πατρέων
* Γιώτα Καΐκα-Μαντανίκα, *Το πτερόν είς τον πίλον*, τόμος Α΄, εκδόσεις Γιάννης Πικραμένος, Πάτρα 2009 ISBN 978-960-6628-20-7
* Νίκος Μπακουνάκης, *Πάτρα 1828-1860. Μια ελληνική πρωτεύουσα στον 19ο αιώνα*, Αθήνα: Καστανιώτης, 1995 (2η έκδοση), ISBN 960-03-0000-3 (1η έκδοση: 1988).
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Πρόεδροι της Βουλής των Ελλήνων
Κατηγορία:Βουλευτές Πατρών
Κατηγορία:Έλληνες υπουργοί Δικαιοσύνης
Κατηγορία:Έλληνες υπουργοί Οικονομικών
Κατηγορία:Δήμαρχοι Πατρών
Δημήτριος Πατρινός

Ο **Δημήτριος Πατρινός**, Πάτρα ? - Πάτρα 1903 ήταν δήμαρχος Πατρέων και βουλευτής Αχαΐας.

## Βιογραφία
Γεννήθηκε στην Πάτρα και ήταν μοναχοπαίδι του μεγαλέμπορου και πολιτικού Παναγιώτη Πατρινού και της Μαρίας Ποντίκη. Παππούς του ήταν ο επίσης Δημήτριος, πρόκριτος Πατρών. Είχε εκλεγεί βουλευτής το 1879 και είχε χρηματίσει Α΄ αντιπρόεδρος της Βουλής των Ελλήνων. Ήταν πληρεξούσιος Πατρών στην Β' εθνοσυνέλευση το 1862 και δήμαρχος Πατρέων την τετραετία 1883-1887.

Ανέλαβε τον δήμο με υπέρογκα χρέη ύψους 400.000 δραχμών. Προκήρυξε έρανο για την κατασκευή ανδριάντα του Παλαιών Πατρών Γερμανού ο οποίος στήθηκε στην Πλατεία Υψηλών Αλωνίων. Κατά την θητεία του προκάλεσε πολλές αντιδράσεις για τη επιμονή του να ιδρύσει μυστική αστυνομία του δήμου.

Ήταν παντρεμένος με την κόρη του Υδραίου πρωθυπουργού Δημητρίου Βούλγαρη. Πέθανε το 1903. Η οικία του, δυόροφη, βρισκόταν στην διασταύρωση των οδών Γούναρη και Σωτηριάδου όπου αργότερα κάηκε και καταστράφηκε, για ένα διάστημα φιλοξένησε και το Κακουργιοδικείο Πατρών.

## Παραπομπές


## Βιβλιογραφία - Πηγές
* Κ. Μ. Γράψας, ''Ελληνική Πολιτική Εγκυκλοπαίδεια'', Τεύχος Β’, ''Η εν Αθήναιις Β' των Ελλήνων Συνέλευσις (1862-1864). Μέρος 1ον: Άνευ βασιλέως'', χ.τ, χ.ε., 1947-1948
* Στέφανος Θωμόπουλος, "Οι Δήμαρχοι Πατρέων από το 1863 μέχρι του 1930", *Νεολόγος Πατρών*, φ. 10/09/1930, σελ. 1
* Νίκος Μπακουνάκης, *Πάτρα 1828-1860, μια ελληνική πρωτεύουσα στον 19ο αιώνα*, δεύτερη έκδοση, εκδόσεις Καστανιώτη, Αθήνα 1995 ISBN 960-03-0000-3
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Βουλευτές Πατρών
Κατηγορία:Οικογένεια Κουντουριώτη
Κατηγορία:Αντιπρόεδροι της Βουλής των Ελλήνων
Αριστομένης Κοντογούρης

Ο **Αριστομένης Κοντογούρης** (Πάτρα, 1841 - Αθήνα, 1904) ήταν Έλληνας πολιτικός, δήμαρχος Πατρέων και βουλευτής Αχαΐας.

## Βιογραφία
Γεννήθηκε στην Πάτρα και ήταν γιος του δικαστικού Στυλιανού Κοντογούρη, γόνου πλούσιας πατρινής οικογενείας και εγγονός του Ανδρέα. Ήταν παντρεμένος από τις 3 Νοεμβρίου 1878 με την Βικτωρία Σισίνη, κόρη του Χρύσανθου Σισίνη. Τέκνα του ήταν οι Νικόλαος και Φίλιππος. 

## Σπουδές
Τελείωσε τις γυμνασιακές του σπουδές στην Πάτρα και το 1859 μετακόμισε με την οικογένεια του στην Αθήνα όπου και γράφτηκε στην Νομική σχολή. Το 1862 λόγω του παππού του που ήταν πρόξενος της Πρωσίας κέρδισε υποτροφία της Πρωσικής κυβέρνησης και πήγε στο Βερολίνο για να συνεχίσει τις σπουδές του. Στο Βερολίνο έμεινε μέχρι το 1867 παίρνοντας τρία διπλώματα στην εκεί νομική σχολή. Για λόγους υγείας εγκαταλείπει το Βερολίνο και την υποτροφία και πηγαίνει στο Παρίσι στην εκεί νομική σχολή. Το 1867 επιστρέφει στην Ελλάδα αριστεύει στις εξετάσεις του Αρείου πάγου και αρχίζει να ασκεί το επάγγελμα του δικηγόρου.

## Πολιτική σταδιοδρομία
Εκλέχτηκε βουλευτής Πατρών αρχικά το 1873 και το 1879, ως μέλος του κύκλου της πολιτικής οικογένειας των Ρούφων, από την οποία όμως αποστασιοποιήθηκε μετά το 1880. Επανεξελέγη άλλες τρεις φορές (τα έτη 1881, 1882 και 1885), ωστόσο απέτυχε στις εκλογές του 1887. Χρημάτισε υπουργός δικαιοσύνης και δημοσίας εκπαίδευσης στην Κυβέρνηση Θεόδωρου Δηλιγιάννη του 1885. Επιπλέον το 1888 ήταν υποψήφιος δήμαρχος Πατρέων χωρίς ωστόσο να εκλεγεί. Ωστόσο στις επόμενες εκλογές, έχοντας την υποστήριξη του Αχιλλέα Γεροκωστόπουλου, επικράτησε του βιομήχανου Γεράσιμου Κόγκου, διατελώντας δήμαρχος Πατρέων για την περίοδο 1891-1895. 

Κατά τη διάρκεια της θητείας του, ιδρύθηκε η Φιλαρμονική εταιρεία Πατρών και το Αρσάκειο Πατρών. Χαρακτηριστική ήταν η στάση του απέναντι στις οικονομικές απαιτήσεις του Γάλλου μηχανικού *Μανιάκ* για το λιμάνι της Πάτρας. Το 1887 ήταν από τους πρωτεργάτες για την ίδρυση σκοπευτικού συλλόγου στην Πάτρα και μέλος της πενταμελούς διοικούσας επιτροπής του όταν ιδρύθηκε.

## Παραπομπές


## Βιβλιογραφία - Πηγές
* Στέφανος Θωμόπουλος, "Οι Δήμαρχοι Πατρέων από το 1863 μέχρι του 1930", *Νεολόγος Πατρών*, φ. 10/09/1930, σελ. 1
* Γιώτα Καΐκα-Μαντανίκα,*Το πτερόν είς τον πίλον*, τόμος Α΄, εκδόσεις "Γιάννης Πικραμένος", Πάτρα 2009 ISBN 978-960-6628-20-7 (ιδίως οι σελίδες 400-408)
* Χρήστος Μούλιας, *Το λιμάνι της σταφίδας, Πάτρα 1828-1900*, Εκδόσεις Περί τεχνών, Πάτρα 2000 ISBN 960-86814-0-5
* Νίκος Μπακουνάκης, *Πάτρα 1828-1860. Μια ελληνική πρωτεύουσα στον 19ο αιώνα*, Αθήνα: Καστανιώτης, 1995 (2η έκδοση), ISBN 960-03-0000-3 (1η έκδοση: 1988).
* Νίκος Ε. Πολίτης, *Ο Πατραϊκός Αθλητισμός*, τόμος Α', *Η πρώτη δεκαετία: 1891-1900*, Αχαϊκές εκδόσεις, Πάτρα 1994 ISBN 960-7164-93-X
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3



Κατηγορία:Έλληνες υπουργοί Δικαιοσύνης
Κατηγορία:Βουλευτές Πατρών
Κατηγορία:Δήμαρχοι Πατρών
Αριστομένης
Κ
Περικλής Καλαμογδάρτης

Ο **Περικλης Καλαμογδάρτης** ( Πάτρα Οκτώβριος 1818 - Πάτρα Ιανουάριος 1887) ήταν Έλληνας κτηματίας και πολιτικός, είχε διατελέσει  βουλευτής και δήμαρχος Πατρέων.
## Βιογραφία
Γεννήθηκε στην Πάτρα και ήταν μέλος της οικογένειας Καλαμογδάρτη από την οποία είχαν αναδειχθεί αρκετοί στρατιωτικοί και προεστοί με προσφορά στην Επανάσταση του 1821 και ανιψιός του Παλαιών Πατρών Γερμανού. Πατέρας του ήταν ο Γεώργιος Καλαμογδάρτης και αδέλφια του ο Ηλίας και ο Παναγιώτης. Ως κτηματίας και σταφιδέμπορος ασχολήθηκε με την εμπορική ζωή της πόλης, συμμετέχοντας ως μέλος και μέτοχος στο διοικητικό συμβούλιο της «Ελληνικής Οινοποιητικής Εταιρείας». Γιοί του ήταν ο Ιωάννης και ο Ηλίας. Αναφέρεται ότι δεν είχε μόρφωση ανάλογη της θέσεως του και πιθανότατα να μην είχε σπουδάση ή δεν είχε τελειώσει τις σπουδές του. Ήταν φιλάνθρωπος και βοηθούσε τους πάντες που είχαν ανάγκη και ειδικά τους πένητες.

## Πολιτική σταδιοδρομία
Πολιτεύτηκε για τριάντα έξι (36) χρόνια έχοντας εκλεγεί πέντε (5) φορές βουλευτής και τρεις (3) δήμαρχος. Το 1858 διορίστηκε δήμαρχος Πατρέων αλλά καθαιρέθηκε το 1862 επειδή δεν πήρε μέρος στην εκστρατεία εναντίον του Όθωνα. Το 1866 εκλέχθηκε δήμαρχος Πατρέων στις πρώτες εκλογές για το αξίωμα, και παρέμεινε μέχρι το 1870 οπότε έχασε από τον Γεώργιο Ρούφο. Το 1875 επανεκλέχθηκε και παρέμεινε στην θέση έως ότου αποσύρθηκε το 1879. Το 1876, επί δημαρχίας του, διαμορφώθηκε η Πλατεία Υψηλών Αλωνίων, ενώ το 1879 σημειώθηκε το μεγαλύτερο περίσσευμα στον Δήμο Πατρέων, 111.226,52 δραχμές.  

Στις βουλευτικές εκλογές του εκλογές του 1881 εκλέχτηκε βουλευτής Πατρών με 5.149 ψήφους και ήταν τρίτος στην Επαρχία Πατρών. Το 1895 απέτυχε να εκλεγεί βουλευτής Αχαΐας, ενώ το ίδιο χρόνο διορίστηκε νομάρχης Ευβοίας.

## Παραπομπές

## Βιβλιογραφία - Πηγές
* Γιώτα Καΐκα-Μαντανίκα, *Το πτερόν είς τον πίλον*, τόμοι Α΄ και Β΄, Εκδόσεις Γιάννης Πικραμένος, Πάτρα 2009 ISBN 978-960-6628-19-1 (set)
* Χρήστος Μούλιας, *Το λιμάνι της σταφίδας, Πάτρα 1828-1900*, Εκδόσεις Περί τεχνών, Πάτρα 2000 ISBN 960-86814-0-5
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Περικλης
Κατηγορία:Βουλευτές Αχαΐας-Ήλιδος
Κατηγορία:Βουλευτές Πατρών
Κατηγορία:Νομάρχες Ευβοίας
Γεώργιος Πανταζής (Δήμαρχος Πατρέων)

Ο **Γεώργιος Πανταζής** ήταν Έλληνας έμπορος και πολιτικός που διετέλεσε δήμαρχος Πατρέων.

## Βιογραφικά στοιχεία

Ασκούσε το επάγγελμα του εμπόρου και ήταν ηπειρώτικης καταγωγής. Υπήρξε πρόεδρος του Λιμενικού Ταμείου, γερουσιαστής εξ επαγγελματιών την περίοδο 1929 - 1933, ενώ την περίοδο 1943 - 1944 χρημάτισε δήμαρχος Πατρέων, θέση στην οποία είχε διοριστεί από τις κατοχικές δυνάμεις. Ο Δ. Λάγαρης αναφέρει ότι ήταν γερμανόδουλος και μέλος της Γερμανικής οργάνωσης προπαγάνδας και παρακολούθησης "Μπουντ".

Απεβίωσε άτεκνος.
 
## Παραπομπές


## Βιβλιογραφία

* Δημητρίου Λάγαρη, *5 χρόνια αίματος Δόξης & Σκλαβιάς*, Βιβλιοπωλείον Κουλουμπή - Εκδόσεις Αχαιός, Πάτρα 1946
* Κώστας Ν. Τριανταφύλλου, *Ιστορικόν Λεξικόν των Πατρών*, Τόμος Β΄, Τυπογραφείο Πέτρου Χρ. Κούλη, Πάτρα 1995, Τρίτη Έκδοση (σελ. 1546)
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Έλληνες γερουσιαστές
Νικόλαος Γιαννακόπουλος

-->

}}

Ο **Νικόλαος Γιαννακόπουλος** (1894-1988) ήταν δήμαρχος Πατρέων.

Γεννήθηκε στην Δημητσάνα και σπούδασε νομικά στην Αθήνα. Εργάστηκε ως ιδιαίτερος γραμματέας του Δημητρίου Γούναρη. Το 1945 διορίστηκε δήμαρχος Πατρέων για τρεις μήνες ενώ το 1954 έθεσε υποψηφιότητα για το δημαρχιακό αξίωμα χωρίς επιτυχία. Χρημάτισε για έξι χρόνια πρόεδρος του δικηγορικού συλλόγου.

Απεβίωσε στις 15 Οκτωβρίου του 1988. Ήταν παντρεμένος και είχε 2 παιδιά.

## Βιβλιογραφία - Πηγές

* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Γιαννακόπουλος Νικόλαος
Ηλίας Λάζαρης

Ο **Ηλίας Λάζαρης** (1899-1962) ήταν δήμαρχος Πατρέων.

Γεννήθηκε στο Μιντιλόγλι και σπούδασε ιατρική στην Αθήνα. Συμπλήρωσε τις σπουδές του στο Μπορντό της Γαλλίας και εργάστηκε ως μαιευτήρας στην Πάτρα. Είχε δική του κλινική και, εκτός από την επιστημονική του γνώση, διακρίθηκε και για τα φεμινιστικά του αισθήματα. Διορίστηκε δήμαρχος το 1945, αλλά παρέμεινε μόνο για δύο μήνες.

Ήταν παντρεμένος με την Καλλιόπη Παπαγεωργίου και είχε 3 παιδιά. Απεβίωσε στην Πάτρα το 1962.
## Βιβλιογραφία - Πηγές
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

 
Κατηγορία:Δήμαρχοι Πατρών
Χρήστος Φακής

Ο **Χρήστος Φακής** (1870 - 1954) ήταν Έλληνας διαπρεπής δικηγόρος και πολιτικός.
## Βιογραφικά στοιχεία
Γεννήθηκε στην Πάτρα αποπερατώνοντας τις εγκύκλιες σπουδές του στο Α' Γυμνάσιο Πατρών. Σπούδασε νομικά στο Πανεπιστήμιο Αθηνών, όπου πήρε το πτυχίο του με άριστα και ιδιώτευσε ως δικηγόρος στην Πάτρα. Το 1914 εξελέγη για πρώτη φορά δημοτικός σύμβουλος Πατρών και στις επόμενες δημοτικές εκλογές έως το 1925. Το 1923 εξελέγη πληρεξούσιος Πατρών στην Δ΄ Εθνοσυνέλευση, ενώ το 1929 εξελέγη γερουσιαστής Αχαϊοήλιδος. Με την ιδιότητα αυτή, προέδρευσε της δίκης του δικτάτορα Θεοδώρου Πάγκαλου. Το 1945 διορίστηκε δήμαρχος Πατρέων, θέση στην οποία παρέμεινε μέχρι το 1947. 

Ως δικηγόρος ανέλαβε νομικός σύμβουλος σημαντικών επιχειρήσεων των Πατρών. Αρθρογραφούσε σε διάφορα νομικά περιοδικά. Την περίοδο 1936 με 1945, χρημάτισε πρόεδρος του Δικηγορικού Συλλόγου Πατρών. Ασχολήθηκε με θέματα της ιστορίας, αρθρογραφώντας στο περιοδικό "Αχαϊκά".

Απεβίωσε τον Μάιο του 1954.
## Παραπομπές

## Βιβλιογραφία - Πηγές
* Ανδρέας Ευθ. Μουγγολιάς, *Το Α' Γυμνάσιον εν Πάτραις. Ιστορική και εκπαιδευτική διαδρομή*, Εκδόσεις Εκτυπωτική Αττικής, Πάτρα 2001 ISBN 960-91579-0-4
* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Έλληνες γερουσιαστές
Θεόδωρος Ζαφειρόπουλος

Ο **Θεόδωρος Ζαφειρόπουλος** (1890-1965) ήταν δήμαρχος Πατρέων και νομάρχης Αχαϊοήλιδος.

Γεννήθηκε στην Πάτρα και σπούδασε Νομική. Το 1921 ανέλαβε χρέη νομάρχη Αχαϊοήλιδος ενώ το 1947 διορίστηκε δήμαρχος Πατρέων έως τον Ιούλιο του 1949. Στην θέση παρέμεινε μέχρι τον Ιούλιο του 1949, οπότε και απολύθηκε ύστερα από κατηγορίες, οι οποίες δεν αποδείχτηκαν, περί παράνομου χρηματισμού φίλων του. Το 1951 και το 1954 έθεσε υποψηφιότητα για το αξίωμα του δημάρχου χωρίς όμως επιτυχία.

Απεβίωσε, ανύπαντρος και άτεκνος, στην Πάτρα το 1965.

## Παραπομπές


## Βιβλιογραφία - Πηγές

* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Νομάρχες Αχαΐας και Ήλιδος
Τέχνεργο (αρχαιολογία)

Με τον όρο **τέχνεργο** (ή και **τεχνούργημα**) στην αρχαιολογία εννοείται οποιοδήποτε είδος κινητών ευρημάτων και αποτελούν τμήμα της αρχαιολογικής μαρτυρίας. Σε αυτά περιλαμβάνονται αντικείμενα επεξεργασμένα ή τροποποιημένα από τον άνθρωπο, όπως εργαλεία, όπλα, αγγεία, αγάλματα, οικοσκευές, νομίσματα, λατρευτικά αντικείμενα και άλλα, που αποτελούν βασική πηγή πληροφοριών για την αρχαιολογία . Ο όρος αναφέρεται τόσο σε τελικά προϊόντα, όσο και σε προϊόντα ενδιάμεσα είτε αυτά είναι ημιτελή είτε απορρίμματα κατεργασίας τελικών προϊόντων, π.χ. απολεπίσματα από τα οποία προήλθαν οι μικρόλιθοι ή μικρολεπίδες που προέρχονται από δευτερογενή επεξεργασία, δηλαδή τη διαδικασία μεταποίησης ενός εργαλείου, ακατάλληλου πιθανώς για χρήση, σε νέο είδος εργαλείου.

## Σημειώσεις και παραπομπές


## Βιβλιογραφία
*

## Περαιτέρω ανάγνωση

*Renfrew C. Bahn P., *Αρχαιολογία: Θεωρίες, μεθοδολογία και πρακτικές εφαρμογές*, (μτφρ. Ι. Καραλή-Γιαννακοπούλου) Καρδαμίτσας, (Αθήνα, 2001)

*
Κατηγορία:Ορολογία της αρχαιολογίας
Κατασκευή (αρχαιολογία)

Με τον όρο **κατασκευή** στην αρχαιολογία εννοείται ένα μη κινητό εύρημα, κατασκευασμένο ή τροποποιημένο από τον άνθρωπο, το οποίο δεν είναι δυνατόν να αποσπασθεί ακέραια από το έδαφος, χωρίς τον κίνδυνο να καταστραφεί και να διαταραχθεί η αρχαιολογική θέση. Στις κατασκευές υπό αυτή την έννοια περιλαμβάνονται πηγάδια, αυλάκια περισυλλογής και εκτροπής νερού, "πέτρες λείανσης", δεξαμενές εστίες, βωμοί, κτιστά κιβώτια και έδρανα, τάφοι, λάκκοι (αποθηκευτικού χαρακτήρα, απορριμμάτων, ταφής κ.λπ.) πασσαλότρυπες, τάφροι (οχυρωματικοί, θεμελίωσης κ.α.). Οι κατασκευές διαφοροποιούνται από τα κτίσματα, καθώς αποτελούν επί μέρους στοιχεία τους τα οποία δεν μπορούν να χρησιμοποιηθούν ως αυτόνομες μονάδες για σκοπούς ενδιαίτησης, λατρείας κ.λπ.

## Προτεινόμενη βιβλιογραφία
*Renfrew C. Bahn P., *Αρχαιολογία: Θεωρίες, μεθοδολογία και πρακτικές εφαρμογές*, (μτφρ. Ι. Καραλή-Γιαννακοπούλου) Καρδαμίτσας, (Αθήνα, 2001)
*Sharer R.J., Ashmore W., *Fundamentals in Archeology*, The Benjamin/Cummings Publishing Company, (Menlo Park, 1979)

Κατηγορία:Ορολογία της αρχαιολογίας
Κτίσμα (αρχαιολογία)

Με τον όρο **κτίσμα** στην αρχαιολογία εννοείται το αρχιτεκτονικό κατάλοιπο. Στα αρχιτεκτονικά κατάλοιπα περιλαμβάνονται κατοικίες, εργαστήρια, ανάκτορα, δημόσια κτίρια, ναοί, μνημειακά ή άλλα ταφικά οικοδομήματα. Αποτελούν  σημαντική πηγή πληροφοριών για την αρχαία πολιτισμική συμπεριφορά. Όταν δεν αναγνωρίζονται από υπαρκτές τοιχοποιίες, δηλαδή λιθοδομές ή τοίχους κατασκευασμένους από ωμές πλίνθους, τα κτίσματα αποκαλύπτονται κατά τη διάρκεια της ανασκαφής από περιγράμματα δαπέδων, από τα ίχνη των τάφρων θεμελίωσης, ή από πασσαλότρυπες, όταν τα οργανικά υλικά που περιείχαν έχουν  αποσυντεθεί. Άλλου είδους κατασκευές, συμπληρώνουν την εικόνα και επιτρέπουν τη δημιουργία υποθέσεων για την ολοκληρωμένη μορφή του κτίσματος.

## Προτεινόμενη βιβλιογραφία

*Renfrew C. Bahn P., *Αρχαιολογία: Θεωρίες, μεθοδολογία και πρακτικές εφαρμογές*, (μτφρ. Ι. Καραλή-Γιαννακοπούλου) Καρδαμίτσας, (Αθήνα, 2001)
*Sharer R.J., Ashmore W., *Fundamentals in Archeology*, The Benjamin/Cummings Publishing Company, (Menlo Park, 1979)

Κατηγορία:Ορολογία της αρχαιολογίας
Κουρδική γλώσσα

Οι **κουρδικές γλώσσες** ή **κουρδικές διάλεκτοι** ανήκουν στον Ινδο-Ιρανικό κλάδο των ινδοευρωπαϊκών γλωσσών και ομιλούνται στην ευρύτερη περιοχή του Κουρδιστάν, περιλαμβάνοντας Κουρδικούς πληθυσμούς σε περιοχές της Τουρκίας, Ιράκ, Ιράν και Συρίας. 

## Σύστημα γραφής

Σήμερα, οι Κούρδοι χρησιμοποιούν τρία συστήματα γραφής. Τα Κουρδικά στο Ιράκ και το Ιράν γράφονται χρησιμοποιώντας το αραβικό αλφάβητο. Στην Τουρκία και τη Συρία χρησιμοποιούν το λατινικό αλφάβητο (Κουρδικό αλφάβητο). Οι Κούρδοι της πρώην ΕΣΣΔ χρησιμοποιούν ένα τροποποιημένο κυριλλικό αλφάβητο.  Προσπάθειες επίσης γίνονται για ένα ενοποιημένο διεθνώς αναγνωρισμένο Κουρδικό αλφάβητο βασισμένο στο ISO-8859-1. Για περαιτέρω πληροφορίες βλέπε:   KAL: Η Κουρδική Ακαδημία Γλώσσας 

## Εξωτερικοί σύνδεσμοι

* Το Κουρδικό Ινστιτούτο Παρισιού - Γλώσσα και Λογοτεχνία
* Κουρδικά Κουρδικοί σύνδεσμοι και γλωσσικές πληροφορίες, λεξικό κλπ. 
*   KAL: Η Κουρδική Ακαδημία Γλώσσας
* Open Directory Project:  Κουρδική Γλώσσα 
*   Kurd_lal: Κουρδική Γλώσσα και Γλωσσολογία
* Online Κουρδο-Αγγλικό λεξικό
* Κουρδο-Αγγλικό Λεξικό Ferheng
* Online Κουρδικό Σχολείο για Sorani, Kurmanji και Dimili 
* Ακαδημαϊκή έρευνα για τα Zazaki

## Σημειώσεις και παραπομπές



Κατηγορία:Ιρανικές γλώσσες
Κατηγορία:Γλώσσες του Αζερμπαϊτζάν
Κατηγορία:Γλώσσες του Ιράκ
Κατηγορία:Γλώσσες του Ιράν
Κατηγορία:Γλώσσες του Ισραήλ
Κατηγορία:Γλώσσες του Λιβάνου
Κατηγορία:Γλώσσες της Συρίας
Κατηγορία:Γλώσσες της Τουρκίας
Κατηγορία:Γλώσσες του Κουρδιστάν
Ανδρέας Ζωιόπουλος

Ο **Ανδρέας Ζωιόπουλος** (1896 - Πάτρα 1 Μαρτίου 1967) ήταν δήμαρχος Πατρέων.

Ήταν ένας από τους σημαντικότερους ναυτικούς πράκτορες της Πάτρας . Διετέλεσε δήμαρχος Πατρέων από τον Οκτώβριο του 1942 έως τον Μάρτιο του 1943. Το 1956 χρημάτισε πρόεδρος του λιμενικού ταμείου, του οποίου παρέμεινε επί σειρά ετών μέλος. 

Απεβίωσε στην Πάτρα την 1 Μαρτίου 1967 και ήταν παντρεμένος με την Τιτίνα Γεωργακοπούλου, εγγονή Καλαμογδάρτη, και είχε τέσσερα παιδιά.

## Παραπομπές


## Βιβλιογραφία

* Πέτρος Ψωμάς, *Δήμαρχοι Πατρέων 1836-2006*, Εκδόσεις "Το Δόντι", Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Κατηγορία:Οικογένεια Καλαμογδάρτη
Οικοδεδομένο

Με τον όρο **οικοδεδομένo** στην αρχαιολογία και την ανθρωπολογία εννοούμε ένα οργανικό κατάλοιπο από το φυσικό περιβάλλον, που είχε άμεση ή έμμεση σχέση με την αρχαία πολιτισμική συμπεριφορά, δηλαδή κατάλοιπο της αρχαίας χλωρίδας και πανίδας. Στα οικοδεδομένα περιλαμβάνονται οστά ζώων, όστρεα, κάρβουνο ή στάχτη, σπόροι και καρποί, γύρη (βλ. επίσης, Παλυνολογία, Παλαιοβοτανολογία, Παλαιοντολογία και συναφή γνωστικά αντικειμενα) και άλλα φυτικά κατάλοιπα. Περιλαμβάνονται, επίσης, ανθρωπογενείς εδαφικοί σχηματισμοί, ιζήματα (π.χ. άμμος ή πηλός που επρόκειτο να χρησιμοποιηθεί ως οικοδομικό υλικό) και μεταλλεύματα (π.χ. μια ποσότητα μεταλλεύματος που μεταφέρθηκε σε αρχαίο μεταλλουργικό εργαστήριο).

## Προτεινόμενη βιβλιογραφία
*Renfrew C. Bahn P., *Αρχαιολογία: Θεωρίες, μεθοδολογία και πρακτικές εφαρμογές*, (μτφρ. Ι. Καραλή-Γιαννακοπούλου) Καρδαμίτσας, (Αθήνα, 2001)
*Sharer R.J., Ashmore W., *Fundamentals in Archeology*, The Benjamin/Cummings Publishing Company, (Menlo Park, 1979)

Κατηγορία:Ανθρωπολογία
Κατηγορία:Αρχαιολογία
Κατηγορία:Ορολογία της αρχαιολογίας
Κατηγορία:Παλαιοντολογία
Φωτόφυτα

Τα **φωτόφυτα είδη** είναι τα φυτά που αντέχουν σε ελαφριά μόνο σκίαση για να αναπτυχθούν και έχουν ανάγκη το ημερήσιο φως.

Παραδείγματα φωτόφυτων ειδών:
* Δέντρα όπως η χαλέπιος πεύκη, η τραχεία πεύκη, το κυπαρίσσι, η χνοώδης δρυς, η σημύδα, η κουκουναριά.

* Θάμνοι όπως το σπάρτο, ο κράταιγος, το φιλίκι.

Άλλες κατηγορίες ειδών σε σχέση με τις απαιτήσεις τους σε φως είναι τα ημισκιόφυτα είδη και τα σκιόφυτα είδη.

Κατηγορία:Βοτανική
Ημισκιόφυτα

Τα **ημισκιόφυτα είδη** είναι τα φυτά που ανάλογα με το χώρο που βρίσκονται συμπεριφέρονται άλλες φορές ως φωτόφυτα και άλλες ως σκιόφυτα.

Παραδείγματα ημισκιόφυτων ειδών:

* Δέντρα όπως είναι η μαύρη πεύκη, η ερυθρελάτη, η καστανιά, η πλατύφυλλος δρυς.
* Θάμνοι όπως είναι το λιγούστρο, η κρανιά και ο ευώνυμος

Κατηγορία:Βοτανική
Σκιόφυτα

Τα **Σκιόφυτα είδη** είναι τα φυτά που αντέχουν στη σκίαση για μεγάλο χρονικό διάστημα και έχουν ανάγκη απο λίγο ημερήσιο φως. Εξελίσσονται κανονικά όταν απελευθερωθούν απο τη μακρόχρονη σκίαση.

Παραδείγματα σκιόφυτων ειδών:

*Δέντρα όπως η οξυά, η ελάτη και ο ίταμος.
*Θάμνοι όπως το πυξάρι και το αρκουδοπούρναρο.

Άλλες κατηγορίες φυτών σύμφωνα με τις απαιτήσεις τους σε φως είναι τα φωτόφυτα και τα ημισκιόφυτα είδη.

Κατηγορία:Βοτανική
Ατμοσφαιρικά κατακρημνίσματα

Με τον όρο **ατμοσφαιρικά κατακρημνίσματα** εννοούμε το νερό που φτάνει από την ατμόσφαιρα στο έδαφος με οποιαδήποτε μορφή, είτε είναι υγρή (βροχή, δροσιά, βροχοομίχλη) είτε στερεή (χαλάζι, χιόνι, πάχνη) και αέρια (υδρατμοί). Τα στερεά και υγρά κατακρημνίσματα ονομάζονται υετός. Τα επιφανειακά ύδατα εξατμίζονται και μετατρέπονται σε υδρατμούς. Οι υδρατμοί ανέρχονται στα υψηλότερα στρώματα της ατμόσφαιρας, εκεί έρχονται σε επαφή με ψυχρές αέριες μάζες, συμπυκνώνονται, δημιουργούνται τα σύννεφα, με αποτέλεσμα το νερό να πέφτει στην επιφάνεια της γης με τη μορφή βροχής, χιονιού, χαλαζιού ή χιονόνερου. Τα ατμοσφαιρικά κατακρημνίσματα αποτελούν την κύρια πηγή νερού εδαφών όταν δεν γίνεται άρδευση.

Τα κατακρημνίσματα διακρίνονται στα εξής:

* Βροχή είναι το νερό που φτάνει στο έδαφος με υγρή μορφή όταν οι υδρατμοί υγροποιούνται κάτω από κατάλληλες συνθήκες.
* Χιόνι είναι τα κατακρημνίσματα που φτάνουν στο έδαφος υπό τη μορφή παγοκρυστάλλων.
* Χιονόνερο είναι εκδήλωση κατακρήμνισης μεταξύ βροχής και εν μέρει λιωμένου χιονιού.
* Χαλάζι είναι τα τεμάχια συμπαγούς παγωμένου νερού που πάγωσε στην ατμόσφαιρα απότομα και συσσωματώθηκε.
* Ομίχλη είναι η υγρασία του υπέρκορου ατμοσφαιρικού αέρα. Όταν η ικανότητα συγκράτησης της ομίχλης από τα φύλλα και τις βελόνες των δέντρων κορεσθεί, πέφτει στο έδαφος σαν βροχή. Το φαινόμενο αυτό ονομάζεται βροχοομίχλη ή βρέχουσα ομίχλη.
*Όλα τα παραπάνω φαινόμενα ονομάζονται και **φαινόμενα εξυδάτωσης**.

## Σημείωση
Τόσο το φαινόμενο της δρόσου (που είναι το νερό που αποτίθεται σε επιφάνειες υπό υγρή μορφή) όσο και εκείνο της πάχνης (που είναι το νερό που παγώνει όταν αποτίθεται σε επιφάνειες που έχουν θερμοκρασία κάτω από τους 0 °C) επειδή δημιουργούνται κοντά στο έδαφος της Γης, χωρίς να προέρχονται από πτώση, δεν περιλαμβάνονται στα ατμοσφαιρικά κατακρημνίσματα.

Παραταύτα περιλαμβάνονται στα «φαινόμενα εξυδάτωσης».

Κατηγορία:Βοτανική 
Κατηγορία:Μετεωρολογία
Χούμος

μικρογραφία|δεξιά|260px|Ο χώμος φθάνει σε βάθος συνήθως μέχρι 50 cm
**Χούμος** ή **χώμος** ονομάζεται το σύνολο της οργανικής ύλης η οποία βρίσκεται στα επιφανειακά στρώματα του εδάφους και η οποία υποβάλεται σε συνεχείς διεργασίες αποσύνθεσης και σύνθεσης νέων ουσιών. Ο χούμος δημιουργείται από τα φύλλα και τις βελόνες που πέφτουν κάθε χρόνο, τα υπολείμματα κλαδιών και ριζών καθώς και από τα απορρίμματα και υπολείμματα των ζωικών οργανισμών. Την αποσύνθεση των υπολειμμάτων αυτών αναλαμβάνουν διάφοροι μικροοργανισμοί και βακτηρίδια.

Κατά το σχηματισμό του χούμου παρατηρούνται δύο κύριες διεργασίες:
:α) η διάσπαση της αρχικής οργανικής ουσίας σε ορυκτά συστατικά (ορυκτογένεση), και
:β) η σύνθεση νέων πολύπλοκων χουμικών ενώσεων (χουμοποίηση).

Ο χούμος αποτελεί συνήθως ένα λεπτό μαύρο στρώμα με κολλοειδή υφή. Η χρησιμότητα του χούμου στη φύση είναι πολύ σημαντική αν ληφθεί υπόψη ότι περιβάλλοντας τα μόρια του εδάφους βελτιώνει τη γονιμότητα αυτού, που επιτυγχάνεται ενεργώντας κατά κάποιο τρόπο «στεγανοποιητικά», με συνέπεια αφενός μεν την αποθήκευση οργανικών ουσιών, που έτσι εμποδίζονται να κατέλθουν σε κατώτερα στρώματα, αφετέρου την αύξηση της δυνατότητας του εδάφους για συγκράτηση των υδάτων αλλά και ακόμη τη βελτίωση της μορφολογίας του, αυξάνοντας την καλλιεργητική αποδοτικότητά του. 

Ο χούμος χρησιμοποιείται επίσης και ως φυσικό λίπασμα γιά άλλα εδάφη. 

Στην αρχαιολογία με τον όρο χούμος εννοείται το επιφανειακό υπόστρωμα του εδάφους, που έτσι κι αλλιώς αφαιρείται πριν αρχίσει ουσιαστικά η ανασκαφή.

## Εξωτερικοί σύνδεσμοι
* 

Κατηγορία:Βοτανική
Κατηγορία:Δασική οικολογία
Κατηγορία:Ορολογία της αρχαιολογίας
Κατηγορία:Βιώσιμη γεωργία
Δασικό έδαφος

Ως **δασικό έδαφος** ορίζεται εκείνο το τμήμα της γήινης επιφάνειας που προκύπτει διαμέσου του χρόνου ως πρϊόν μετατροπής ανόργανων και οργανικών ουσιών και συνεχίζει να εξελίσσεται έχοντας δημιουργήσει ιδιαίτερη οργάνωση και αποτελείται από στερεά, υγρή και αέρια φάση και είναι σε θέση να αποτελεί φορέα διαβίωσης φυτικών και ζωικών οργανισμών.

Κατα τον Wilde (1958) ως **δασικό έδαφος** ορίζεται εκείνο το τμήμα του γήινου φλοιού, το οποίο χρησιμεύει σαν φορέας και μέσο διατροφής τη δασικής βλάστησης, συνιστάται από ανόργανα και οργανικά συστατικά, διυφαίνεται από μερίδια νερού και αέρα, κατοικείται από ζωντανούς οργανισμούς και έχει τους παρακάτω εδαφογενετικούς παράγοντες, οι οποίοι δεν επιδρούν σε άλλα εδάφη: τις ρίζες των δέντρων, τη φυλλάδα, και ειδικούς οργανισμούς που εξαρτώνται από το δάσος.

Το έδαφος περιέχει τα εξής:
* **Ανόργανα κλάσματα** με τα οποία εννοούμε ανόργανα στοιχεία σε μοριακή μορφή π.χ. N, K, Ca, κλπ, άμορφες ουσίες και τεμάχια βράχων διαφόρων διαστάσεων και προέρχονται από την αποσάρθρωση του μητρικού πετρώματος.
* **Οργανικά κλάσματα** με τα οποία εννοούμε τους ζωντανούς οργανισμούς (μικρό-μακρό χλωρίδα και πανίδα), ρίζες, νεκρή οργανική ύλη και προϊόντα διάσπασης τους.
* **[[Νερό]]** σε υγρή και αέρια κατάσταση που είναι ελεύθερο, μοριακά δεσμευμένο και δεσμευμένο με τριχοειδείς δυνάμεις.
* **[[Αέρας]]**

Κατηγορία:Δασική οικολογία
Ανδρέας Γαλανάκης

Ο **Ανδρέας Γαλανάκης** (1891-1967) ήταν Έλληνας έμπορος που διατέλεσε δήμαρχος Πατρέων κατά τη διάρκεια της Κατοχής.

## Βιογραφία
Γεννήθηκε την 13η Οκτωβρίου του 1891 στην Πάτρα και αποφοίτησε τον Ιούνιο του 1907 από τη Β΄ τάξη της Εμπορικής Σχολής Πατρών. Ασχολήθηκε με το εμπόριο σιδηρικών και μετάλλων αρχικά σαν υπάλληλος στο κατάστημα του θείου Μεγακλή Φωτόπουλου και έπειτα με δική του επιχείρηση. Λόγω της επαγγελματικής του δραστηριότητας αναδείχτηκε σε μέλος του εμπορικού και βιομηχανικού επιμελητηρίου καθώς και του εισαγωγικού συλλόγου, ενώ ανέπτυξε πλούσια κοινωνική δράση ως μέλος του διοικητικού συμβουλίου του Σκαγιοπούλειου Ορφανοτροφείου, συμμετέχοντας παράλληλα και σε φιλολογικές εκδηλώσεις που διοργανώνονταν από τα λαϊκά αναγνωστήρια. Κατά τις εκλογές του 1934 εκλέχτηκε δημοτικός σύμβουλος Πατρέων, ενώ στην έναρξη της Κατοχής ήταν μέλος της διοικούσας επιτροπής του δήμου.

Στις 12 Ιουλίου του 1941 διορίστηκε δήμαρχος από τις κατοχικές δυνάμεις, αντικαθιστώντας τον Βασίλειο Ρούφο που παύθηκε από τα καθήκοντά του διότι αρνήθηκε να δώσει όρκο υποταγής στον βασιλιά της Ιταλίας. Ο Γαλανάκης παρέμεινε στον δημαρχιακό θώκο μέχρι τις 30 Σεπτεμβρίου του ίδιου χρόνου οπότε και φαίνεται να παραιτήθηκε υπό την πίεση της κοινωνικής απαξίωσης προς το πρόσωπό του. Κατά τη διάρκεια της θητείας του έθεσε ως προτεραιότητα τη σωστή διαχείριση των οικονομικών του δήμου. Αντικαταστάτης του ήταν ο Ιωάννης Βλάχος. 

Απεβίωσε στις 27 Φεβρουαρίου 1967. Ήταν παντρεμένος με τη Ναυσικά Μπεκατώρου και είχε πέντε παιδιά.

## Παραπομπές


## Βιβλιογραφία
* Γιάννης Καρακατσιάνης (επιμ.), Νότια Πελοπόννησος. 1935 - 1950, Αλφειός/Σύνδεσμος Φιλολόγων Μεσσηνίας, Αθήνα 2009.
* Πέτρος Ψωμάς, *Δήμαρχοι Πατρέων 1836-2006*, Εκδόσεις «Το Δόντι», Πάτρα 2007 ISBN 978-960-88046-2-3

Κατηγορία:Δήμαρχοι Πατρών
Αισθητικά δάση

μικρογραφία|Αισθητικό δάσος Καισαριανής
Η έννοια του **Αισθητικού Δάσους** εισήχθει στον δασικό κώδικα (ΝΔ 86/1969) με το άρθρο 3 του Ν.Δ. 996/1971.  Σύμφωνα με αυτό, 

*Δάση ή φυσικά τοπία, μη παρουσιάζοντα τα εν τη παρ. 1 του παρόντος άρθρου χαρακτηριστικά γνωρίσματα,* (δηλ., τα γνωρίσματα ενός Εθνικού Δρυμού) *έχοντα όμως ιδιαιτέραν αισθητικήν, υγιεινήν και τουριστικήν σημασίαν, ως και τοιαύτην επιβάλλουσαν την προστασίαν της πανίδος, χλωρίδος και του ιδιαιτέρου φυσικού των κάλλους, δύναται να κηρύσσωνται δια Β. Διατάγματος, εκδιδομένου επί τη προτάσει του Υπουργικού Συμβουλίου, μετά γνώμην του Τεχνικού Συμβουλίου Δασών, ως «αισθητικά δάση», ήτοι ως δάση αναψυχής, υγείας και περιπάτου ή τοπία ιδιαιτέρου φυσικού κάλους.*

Τα **Αισθητικά δάση** είναι μια κατηγορία προστατευόμενων φυσικών περιοχών που ο σκοπός ύπαρξης τους είναι η ανθρώπινη αναψυχή και κατά δεύτερο λόγο η προστασία του φυσικού περιβάλλοντος. Η βλάστηση, η ομορφιά του τοπίου, η ύπαρξη αξιόλογης χλωρίδας και πανίδας, οι γεωμορφολογικοί σχηματισμοί, τα στάσιμα ή ρέοντα ύδατα είναι μεγάλης αξίας και προσφέρονται για αναψυχή. Τα δάση αυτά μπορεί να περιέχουν και σπάνια είδη, ενδημικά είδη ή είδη που απειλούνται με εξαφάνιση. Συνολικά 19 δάση έχουν κηρυχθεί ως Αισθητικά (μεταξύ των ετων 1973 -1980).

* Φοινικόδασος του Βάι Λασιθίου 

* Δάσος της Καισαριανής Αττικής

* Κοιλάδα Τεμπών Λάρισας 

* Δασικό Σύμπλεγμα Όσσας Λάρισας

* Δάσος Φαρσάλων Λάρισας

* Δάσος Καραϊσκάκη Μουζακίου Καρδίτσας
* Δάσος Πευκιάς Ξυλοκάστρου Κορινθίας

* Δάσος Στενής Ευβοίας
* Δάσος Δρυός Μογγοστού Κορινθίας

* Δάσος χειμάρων Σελέμνου και Χαράδρου (Πανεπιστημιούπολης) Πατρών 
* Περιαστικό Δάσος Ιωαννίνων

* Παραλιακό Δάσος Μύτικα-Νικόπολης Πρέβεζας

* Δάσος Αμυγδαλεώνα Καβάλας

* Στενά Νέστου Καβάλας - Ξάνθης

* Πευκοδάση της Σκιάθου Μαγνησίας

* Δάσος Εθνικής Ανεξαρτησίας Καλαβρύτων Αχαϊας

* Δάσος λόφων Κάστρου και Αηλιά Τρικάλων 

* Περιαστικό Δάσος Τιθορέας Φθιώτιδας
* Δάσος Δρυός Κουρί Αλμυρού

Οι επισκέπτες μπορούν να εισέρχονται στους χώρους αυτούς ακολουθώντας ορισμένους κανόνες.

## Παραπομπές


## Εξωτερικοί σύνδεσμοι
* Δίκτυο Natura 2000
* Τα αισθητικά δάση της χώρας, (2019) Ecozen 

Κατηγορία:Προστατευόμενες φυσικές περιοχές